b'\n_START_ARTICLE_\nTri skrivnosti Drekca Pekca in Pukca Smukca\n_START_PARAGRAPH_\nTri skrivnosti Drekca Pekca in Pukca Smukca je tretja knjiga iz zbirke o dogodiv\xc5\xa1\xc4\x8dinah Drekca Pekca in Pukca Smukca. Kot tudi obe knjigi pred njo ima tri poglavja, ki so tokrat posve\xc4\x8dena vsako eni skrivnosti.\n_START_SECTION_\nO avtorju\n_START_PARAGRAPH_\nDim Zupan se je rodil 19.2.1946 v Ljubljani, kjer \xc5\xbeivi in ustvarja, ima status samostojnega kulturnega delavca. Napisal je \xc5\xbee ve\xc4\x8d kot 20 knjig, ve\xc4\x8dina izmed njih sodi v mladinsko in otro\xc5\xa1ko knji\xc5\xbeevnost. Poleg sve\xc5\xbee tematike ga odlikuje kar se da izviren pripovedni slog ter poseben odnos do otrok in mladine. Po njegovem so otroci majhni odrasli, ki jim sicer manjkajo izku\xc5\xa1nje, vendar meni, da so sposobni dojemati zapletene strani \xc5\xbeivljenja. Zupan je dokon\xc4\x8dal \xc5\xa1tudija prava, a ima od leta 1992 status svobodnega kulturnega delavca \xe2\x80\x93 pisatelja. \xc5\xbde njegov o\xc4\x8de, Vitomil Zupan, je bil znan pisatelj. Ko je za\xc4\x8del pisati, je sodeloval z Manco Ko\xc5\xa1ir, kateri je dal prebrati delo Prvi dan Drekca Pekca in Pukca Smukca. Le ta je bila nad delom navdu\xc5\xa1ena. Ko je dopolnil delo, je knjigo Trije dnevi Drekca Pekca in Pukca Smukca izdala Mladinska knjiga. Knjigi Trnovska mafija in Trnovska mafija drugi\xc4\x8d sta iz\xc5\xa1li leta 1992 in 1997, obe sta posve\xc4\x8deni h\xc4\x8derki Maji. Nastala je tudi tretja knjiga, Trnovska mafija \xe2\x80\x93 v tretje gre rado (2003). Zadnjo skupino Zupanovega ustvarjanja tvorijo \xc5\xa1tiri knjige kratkih zgodb: Ma\xc5\xa1\xc4\x8devanje stra\xc5\xa1ne juhice (1997), Maja \xc5\xbee ve (2002), Najbolj\xc5\xa1a flinta je dobra finta (2002) in Osica Maja (2004).\n_START_SECTION_\nInterpretacija besedila\n_START_PARAGRAPH_\nV prvem poglavju izvemo, da se te tri skrivnosti navezujejo na Tinine no\xc4\x8dne more. O njih se je \xc5\xbeelela pogovoriti s Prijateljem in tako so nekega popoldneva od\xc5\xa1li na Dolgi travnik Drekec Pekec in Pukec Smukec ter Tina in Nikica. Ker sta bila tudi fanta poleg, ko je deklica zaupala svoje sanje, so to postale tri skrivnosti, ki so jih morali re\xc5\xa1iti. Tako se najprej odpravijo na visoko goro, in sicer na \xc5\xa0marno goro. Tako so se znebili prve skrivnosti. V prvem poglavju pa prijatelji izvedo tudi, da je znova ogro\xc5\xbeen njihov preljubi Becirk, saj na njem nameravajo zgraditi veliko gostilno. Tako se tudi za\xc4\x8dne boj za ohranitev Becirka, ki ga vodi zelo zagreto \xc5\xa1trebar Jo\xc5\xbeek. Drugo poglavje je posve\xc4\x8deno drugi skrivnosti. Tako so se Tina, Nikica, Drekec Pekec in Pukec Smukec namenili na Bled, kjer je velika voda in bi se Tina re\xc5\xa1ila \xc5\xa1e enega dela svojim sanj. Vendar pa ni \xc5\xa1lo vse tako kot so na\xc4\x8drtovali, saj jih na izlet pospremila \xc5\xa1e Tinina mama. Kljub temu, da niso od\xc5\xa1lo sami, pa so se imeli zelo lepo in se niti niso tako prito\xc5\xbeevali nad prisotnostjo ene odrasle osebe. Pred izletom sta se Drekec Pekec in Pukec Smukec posvetovala s prijateljem, kako bi re\xc5\xa1ila Becirk in se lotila re\xc5\xa1evanja. Nikica je obiskala \xc5\xbeivalski vrt skupaj z Tino, Tev\xc5\xbeem in Tinetom. Tam se je pogovarjala z \xc5\xbeivalmi, saj je \xc5\xa1e dovolj majhna, da to lahko po\xc4\x8dne. Le ta tega ostali ne morejo razumeti, in je bila Tina jezna nanjo, ker ne gleda \xc5\xbeivali tako kot ostali, ampak hodi za ograjo. Tretje poglavje je \xc5\xa1e najbolj posve\xc4\x8deno re\xc5\xa1evanju Becirka. Drekec Pekec in Pukec Smukec po navodilih Prijatelja obi\xc5\xa1\xc4\x8deta Zavod za spomeni\xc5\xa1ko varstvo in s svojim znanjem navdu\xc5\xa1ita dr. Bu\xc4\x8darja. Tako na koncu skupaj z njim in Prijateljem re\xc5\xa1ijo Becirk, saj ugotovijo, da je hi\xc5\xa1a, v kateri \xc5\xbeivita debeli Tona in maneken Jo\xc5\xbee, potrebna ohranitve, saj so jo v \xc4\x8dasu Ljubljanskega kongresa obiskali cesarja in kralj.\n_START_SECTION_\nAnaliza besedila\n_START_PARAGRAPH_\nKraj dogajanja je \xc5\xa1e vedno Ljubljana z okolico. Osebe so znova enake: glavna junaka Drekec Pekec in Pukec Smukec ter njuni prijatelji Tina, Nikica, Tine, Tev\xc5\xbe, \xc5\xa1trebar Jo\xc5\xbeek\xe2\x80\xa6 Tudi tokrat ima pomembno vlogo Prijatelj na Dolgem travniku, ki Drekcu Pekcu in Pukcu Smukcu svetuje, kako bi lahko re\xc5\xa1ili njihov Becirk. Osebam se je pridru\xc5\xbeil \xc5\xa1e dr. Bu\xc4\x8dar, ki pa je bil pomemben pri ohranitvi hi\xc5\xa1e.'